Diari Oficial de la Generalitat Valenciana


Sumari del DOGV 9000, del 19-01-2021 (2021/237)

RESOLUCIÓ de 12 de gener de 2021, del director general de Relacions amb les Corts, per la qual es publica el conveni entre la Generalitat, a través de Conselleria de Participació, Transparència, Cooperació i Qualitat Democràtica, i l'Ajuntament de Vila-real, per a actualitzar el funcionament de l'oficina PROP mixta al municipi de Vila-real i donar-hi continuïtat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9000

Data del DOGV
:   19-01-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/237


Data del document
:   12-01-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 12 de gener de 2021, del director general de Relacions amb les Corts, per la qual es publica el conveni entre la Generalitat, a través de Conselleria de Participació, Transparència, Cooperació i Qualitat Democràtica, i l'Ajuntament de Vila-real, per a actualitzar el funcionament de l'oficina PROP mixta al municipi de Vila-real i donar-hi continuïtat. [2021/237]  
La Generalitat, a través de Conselleria de Participació, Transparència, Cooperació i Qualitat Democràtica i l'Ajuntament de Vila-real han subscrit, prèvia tramitació reglamentària, el dia 10 de desembre de 2020, el conveni per a actualitzar el funcionament de l'oficina PROP mixta al municipi de Vila-real, i donar-hi continuïtat, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 8 de gener de 2021 i número 1/2021, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 12 de gener de 2021.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat a través de la Conselleria de Participació, Transparència, Cooperació i Qualitat Democràtica i l'Ajuntament de Vila-real, per a actualitzar el funcionament de l'oficina PROP mixta al municipi de Vila-real i donar-hi continuïtat.  
  
  
Reunits  
D'una part, Rosa Pérez Garijo, consellera de Participació, Transparència, Cooperació i Qualitat Democràtica, en virtut de nomenament per Decret 6/2019, de 17 de juny, del president de la Generalitat i actuant en nom i representació de la Generalitat, de conformitat amb els articles 17.f i 28 g, de la Llei 5/1983, de 30 de desembre, del Consell, i facultada expressament per a la signatura del present conveni per acord del Consell de data 30 d'octubre de 2020.  
D'una altra part, José Benlloch Fernández, alcalde president de l'Ajuntament de Vila-real, en nom i representació d'aquest, especialment facultat per a aquest acte en virtut de les atribucions que li confereix l'article 21 de la Llei 7/1985, de 2 d'abril, reguladora de les bases de règim local, i del seu nomenament en sessió plenària de 15 de juny de 2019.  
Les parts intervenen en virtut dels respectius càrrecs, i en l'exercici de les facultats i atribucions que per aquests tenen concedides i es reconeixen mútuament capacitat i legitimació per a subscriure el present conveni, i a aquest efecte  
  
Exposen  
La Llei 40/2015, d'1 d'octubre, de règim jurídic del sector públic cita, entre els principis generals que han de respectar les administracions públiques, la cooperació, col·laboració i coordinació entre aquestes. Per tot això, l'Ajuntament de Vila-real i la Generalitat han decidit renovar i impulsar aquesta col·laboració, mitjançant la signatura del present conveni, ja que des de la posada en marxa de l'Oficina PROP mixta s'ha atés un nombre cada vegada més creixent de ciutadans i ciutadanes de Vila-real.  
El present conveni és una manifestació palesa de la voluntat comuna de l'Administració local i autonòmica d'acostar-se a la nostra ciutadania, desconcentrant i descentralitzant funcions en un esforç continu per millorar la qualitat de l'atenció prestada pels serveis públics.  
  
El Decret 191/2014 estableix en l'article 9 les oficines PROP com una xarxa d'atenció presencial, distribuïda geogràficament al llarg de la Comunitat Valenciana. Aquestes oficines poden ser pròpies de la Generalitat o mixtes.  
Segons estableix el decret esmentat, les oficines PROP mixtes són les compartides per la Generalitat i una entitat local, i es poden, per tant, prestar serveis corresponents a les dues administracions. La creació de les oficines PROP, quan siguen mixtes, es durà a terme mitjançant la signatura d'un conveni amb l'entitat local corresponent.  
En conseqüència, per tot el que s'ha exposat, les dues parts acorden subscriure el present conveni, que es regirà per les següents:  
  
Estipulacions  
  
Primera. Objecte  
1. L'objecte del conveni és actualitzar i donar continuïtat al funcionament de l'oficina PROP mixta de Vila-real.  
2. La Generalitat manifesta el propòsit de col·laborar amb l'Ajuntament de Vila-real amb aquesta finalitat.  
  
Segona. Obligacions de la Generalitat  
1. Són obligacions generals de la Generalitat derivades del compliment del present conveni:  
1.1. Amb relació als serveis prestats per l'oficina PROP mixta:  
  
a) Proporcionar informació general sobre qualsevol tràmit o procediment i servei de la Generalitat i les seues entitats autònomes, vinculades o dependents, especificant tota aquella informació necessària per a iniciar la seua tramitació: terminis, documentació, lloc de presentació, normativa, etc.  
b) Facilitar informació sobre les ofertes i convocatòries d'ocupació pública de la Generalitat, administracions locals i universitats de la Comunitat Valenciana, Administració de l'Estat, altres comunitats autònomes i Unió Europea.  
c) Oferir informació dels terminis, les llistes provisionals i definitives i les notes obtingudes de l'ocupació pública convocada per la Generalitat.  
d) Enviar al ciutadà o ciutadana, quan ho sol·licite, informació sobre els procediments i convocatòries d'ocupació pública, per correu electrònic o correu postal, de manera gratuïta.  
e) Proporcionar, de manera gratuïta, els impresos oficials per a iniciar procediments i realitzar tràmits, de manera que aquests puguen completar-se en una sola visita i evitar així desplaçaments a les unitats administratives corresponents.  
f) Facilitar informació sobre l'organització, competències, adreça, telèfon i correu electrònic de totes les unitats administratives de la Generalitat, així com el seu mapa de localització.  
g) Proveir informació sobre el personal al servei de la Generalitat: identificació i localització.  
La informació s'oferirà de manera clara i accessible, amb professionalitat i rigor.  
h) Proporcionar la relació de les oficines de registres a les quals el ciutadà es pot dirigir a la Comunitat Valenciana per a presentar documentació dirigida a l'Administració i indicar com es pot presentar en cadascuna d'aquestes.  
i) Realitzar la subscripció al Butlletí de Novetats de la Generalitat, servei d'alertes d'informació sobre les últimes novetats que es produïsquen de tràmits i serveis i/o ofertes d'ocupació pública.  
j) Expedició del certificat de signatura electrònica de la Generalitat i del sistema KP@TE, per a facilitar la identificació de la ciutadania en la seua relació amb les administracions públiques.  
k) Altres serveis que es poden consultar a través de la pàgina web de la Generalitat (www.gva.es).  
l) Implantació d'un punt de valisa de la Generalitat per a facilitar a l'ajuntament l'enviament de documentació en paper amb destinació a òrgans i entitats de la Generalitat.  
1.2. Per a la prestació dels serveis oficina PROP mixta, la Generalitat  
a) Aportarà a aquesta oficina els recursos humans necessaris per a la prestació dels seus serveis d'informació general.  
b) Dotarà aquesta oficina de la infraestructura de comunicacions necessària per a garantir l'accés a les bases de dades de la Generalitat.  
c) Realitzarà la instal·lació i manteniment dels programes i bases de dades de la Generalitat necessaris per a l'atenció a la ciutadania, especialment el sistema de gestió d'esperes descrit en aquest conveni.  
  
d) Dotarà el seu personal dels mitjans informàtics (ordinadors personals i equips d'impressió) necessaris, propietat de la Generalitat, per a la prestació òptima del servei d'atenció a la ciutadania en l'oficina PROP.  
e) Configurarà un Punt de Registre d'Usuari per a l'expedició de certificats de signatura electrònica i OR@RA.  
f) Aportarà llicències de manera gratuïta del sistema de gestió d'esperes durant el període de vigència del present conveni.  
1.3. Serveis prestats pel Servei d'Atenció a la Ciutadania (o la Subdirecció General de Qualitat i Atenció a la Ciutadania):  
El Servei d'Atenció a la Ciutadania realitzarà periòdicament enquestes de satisfacció als usuaris i usuàries de l'oficina PROP mixta sobre l'atenció rebuda i informarà l'Ajuntament de Vila-real dels resultats obtinguts.  
  
Sistema de gestió d'esperes  
La Generalitat facilitarà la implantació en l'oficina d'un sistema de gestió d'esperes, programari que permet organitzar i dirigir als ciutadans i ciutadanes, guiant-los per a accedir al servei desitjat i al lloc d'atenció personalitzada corresponent, perquè siguen atesos amb totes les garanties d'equitat i confidencialitat.  
El sistema és gestionat des d'una aplicació que permet conéixer estadístiques sobre l'atenció presencial, amb paràmetres com ara: nombre de ciutadans i ciutadanes atesos, temps utilitzat en l'atenció, temps mitjà d'espera i informes estadístics.  
Són elements del sistema:  
1) Punt autodispensador de tiquets  
La seua funció és la de guiar la ciutadania als llocs d'atenció corresponents, d'acord amb el tipus de tràmit sol·licitat.  
A aquest efecte, s'instal·larà un ordinador servidor del sistema d'esperes, amb una pantalla tàctil i una impressora tèrmica estàndard de grandària reduïda per a la impressió de tiquets. Aquest ordinador inclourà un programari que actua com a dispensador de tiquets virtual.  
2) Ordinador i pantalla de televisió  
En la zona d'espera se situaran un ordinador i una pantalla de televisió per a la visualització dels torns i números anomenats en el sistema, així com una altra informació multimèdia.  
3) Client d'accés al sistema  
En cada lloc d'atenció hi haurà un accés al sistema d'esperes, que permet l'usuari cridar el següent tiquet, veure les persones en espera, finalitzar l'atenció, reexpedir persones d'un servei a un altre, etc.  
  
El sistema d'esperes instal·lat per la Generalitat també permet posar a la disposició de l'Ajuntament la possibilitat d'utilitzar i gestionar un sistema de cites prèvies en entorn web per als seus serveis situats en l'oficina PROP mixta. En aquest cas, serà el mateix Ajuntament el que s'encarregarà de la seua gestió i programació pel que fa als serveis municipals.  
  
Tercera. Obligacions de l'Ajuntament de Vila-real  
Són obligacions de l'Ajuntament de Vila-real:  
a) Designar, almenys, un funcionari o funcionària que atenga les tasques de registre de documents, per a la qual cosa s'ajustarà al que disposa la Llei 39/2015, d'1 d'octubre, del procediment administratiu comú de les administracions públiques. Així mateix, designarà els funcionaris o funcionàries que considere necessari per a dur a terme la gestió dels procediments municipals.  
b) Proporcionar els elements relacionats amb la imatge corporativa, que inclourà senyalització, tant exterior com interior, a partir dels models i especificacions subministrats per la Generalitat. La senyalització exterior haurà d'incloure també preavisos i avisos en senyals, banderoles o qualsevol mitjà dels utilitzats habitualment per l'ajuntament per a guiar la ciutadania cap als serveis públics de la població. Aquests elements hauran d'estar instal·lats en la data d'obertura de l'oficina.  
  
c) Aportar a l'oficina el mobiliari i estris necessaris per a la prestació adequada del servei, amb les mateixes característiques i uniformement per a tot el personal situat en l'oficina.  
d) Destinar una dependència en el carrer José Ramón Batalla, núm. 38, de Vila-real, per a la posada en funcionament de l'oficina PROP mixta. Així mateix, realitzarà l'obra civil corresponent per al seu funcionament incloent les instal·lacions de cablejat estructurat i infraestructura de comunicacions per a tots els llocs situats en l'oficina.  
  
e) Dotar aquesta oficina de fotocopiadora d'ús públic.  
f) Dotar l'oficina d'una sala d'espera amb les dimensions adequades a la dependència habilitada com a oficina PROP, a fi que la ciutadania dispose d'un espai d'espera còmode i accessible.  
g) Dotar el seu personal dels mitjans informàtics i electrònics necessaris per a la prestació òptima del servei, així com el material de telefonia necessari per al personal de la Generalitat.  
h) Assumir les despeses corrents que genere el funcionament de l'oficina, com són llum, aigua, comunicacions, correus, telefonia, neteja, seguretat, ascensors en el seu cas i qualsevol altra necessària per al seu manteniment.  
i) En el seu cas, l'Ajuntament de Vila-real s'encarregarà de la gestió i programació del sistema de cita prèvia, pel que fa als serveis municipals, després del període de formació al seu personal.  
j) Fins a l'entrada en vigor del que es disposa per als registres públics en la Llei 39/2015, d'1 d'octubre, del procediment administratiu comú de les administracions públiques, l'Ajuntament de Vila-real continuarà realitzant les tasques de registre públic i assignarà, almenys, un funcionari o funcionària que atenga les tasques d'informació municipal i registre de documents per a la qual cosa s'ajustarà al que es disposa en la Resolució de 18 de juny de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre l'Administració general de l'Estat i la Generalitat per a la implantació d'una Xarxa d'Oficines Integrades d'Atenció al Ciutadà en l'àmbit territorial de la Comunitat Valenciana (DOGV 7552, 19.06.2015). L'Ajuntament de Vila-real haurà d'estar adherit a aquest conveni marc prèviament a la signatura del present conveni. L'Ajuntament de Vila-real haurà igualment de tindre el seu registre integrat en el Sistema d'Interconnexió de Registres (SIR) abans de l'entrada en vigor d'aquest conveni. Aquesta integració podrà ser bé amb un sistema propi homologat, bé a través de l'aplicació ORVE mitjançant l'adhesió a la plataforma GEISER/ORVE com a mecanisme d'accés al registre electrònic i al sistema d'interconnexió de registres segons la Resolució de 3 de maig de 2018 (BOE 109, 08.05.2018).  
  
  
Quarta. Obligacions conjuntes  
1) La Generalitat i l'Ajuntament de Vila-real, segons el que estableix l'apartat 3 de l'article 11 del Decret 191/2014, de 14 de novembre, del Consell, acordaran l'horari general d'atenció al públic en el present conveni.  
En aplicació d'aquest article, l'horari d'atenció al públic de l'oficina PROP mixta de Vila-real es fixa, amb caràcter general, de dilluns a divendres de 09.00 a 14.00 hores, i podrà ser modificat per acord de la comissió mixta paritària prevista en l'estipulació cinquena del present conveni i adaptar-se als horaris estivals i festius fixats per al personal de l'Ajuntament de Vila-real.  
L'Ajuntament de Vila-real haurà de garantir l'accés del personal de la Generalitat a les instal·lacions per al compliment del seu horari de treball.  
L'horari es podrà consultar en el portal corporatiu de la Generalitat i en el servei d'informació 012. També estarà indicat a la porta d'entrada de l'oficina.  
2) L'Ajuntament de Vila-real i la Generalitat podran definir noves tasques diferents de les estipulades en el present conveni per a cada Administració, durant períodes temporals, que hauran ser aprovades per la comissió mixta.  
  
Cinquena. Seguiment del conveni. Comissió mixta paritària  
La Generalitat i l'Ajuntament de Vila-real acorden estudiar les pautes a seguir per a la materialització d'aquest projecte i fixen tant les actuacions a realitzar per a l'execució del conveni, com per a resoldre els retards i incidències que es puguen presentar durant la seua vigència. Amb aquesta finalitat, es constituirà una comissió mixta preferentment de quatre membres per al seguiment i control.  
Els representants de l'entitat local en la comissió mixta seran la persona titular de l'alcaldia i la titular de la regidoria que exercisca les competències d'atenció a la ciutadania com a vocals principals, i com a vocals suplents les persones en les quals deleguen.  
Els representants de la Generalitat en la comissió mixta seran la persona titular de la subdirecció general i la titular que exercisca de cap de servei amb competències en atenció a la ciutadania com a vocals principals i com a vocals suplents les persones en les quals deleguen.  
En l'acta de constitució de la comissió mixta es reflectiran els vocals principals i suplents de la comissió i el quòrum necessari per a l'establiment d'acords.  
La comissió mixta remetrà còpia de les actes, acords i informes que emeta en el desenvolupament i execució de les seues funcions al servei competent en matèria d'atenció a la ciutadania en l'Administració del Consell.  
  
Sisena. Règim econòmic  
Aquest conveni de col·laboració no comporta obligacions econòmiques entre les parts signants d'aquest. Per tant, l'aplicació i execució d'aquest conveni, incloent-hi a aquest efecte tots els actes jurídics que pogueren dictar-se en la seua execució i desenvolupament no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Setena. Duració i extinció  
1. El present conveni tindrà efecte a partir del dia de la seua signatura i tindrà una duració de quatre anys. Abans de la finalització d'aquest termini, les parts podran acordar la pròrroga unànimement per un període addicional de quatre anys.  
2. Aquest conveni s'extingirà per les següents causes:  
a) El transcurs del termini de vigència del conveni sense haver-se acordat la pròrroga d'aquest, o una vegada transcorreguda aquesta.  
b) L'acord unànime de tots els signants.  
c) Denúncia expressa de qualsevol de les administracions intervinents, que haurà de comunicar-la a l'altra part, amb una antelació mínima de tres mesos a la data en la qual es preveja l'extinció.  
d) Per incompliment dels compromisos de qualsevol de les parts. En aquest supòsit, la part complidora requerirà la part incomplidora perquè duga a terme els compromisos que es consideren incomplits, en el termini que s'indique i, com a màxim, en sis mesos. Després de la recepció del requeriment, la part incomplidora, en el termini de deu dies hàbils, podrà al·legar i presentar els documents i justificacions que estime pertinents.  
Si, transcorregut el termini indicat en el requeriment i estudiats els documents i justificacions presentats, la part que va dirigir el requeriment considera que persisteix l'incompliment, notificarà a l'altra part la concurrència de la causa d'extinció per resolució i s'entendrà resolt el conveni.  
El requeriment, els documents i informes presentats i la notificació de resolució també seran comunicats a la comissió mixta paritària de seguiment i control de l'execució del conveni.  
e) Per decisió judicial declaratòria de la nul·litat del conveni.  
f) Per obertura d'una oficina PROP pròpia de la Generalitat en la localitat.  
3. El compliment i l'extinció del conveni donarà lloc a la liquidació d'aquest. En el supòsit d'extinció del conveni, una vegada iniciada la seua vigència, per alguna de les causes assenyalades en les lletres c) o d) de l'apartat anterior, serà la comissió prevista en l'estipulació cinquena la qual mitjançant acord adoptat a aquest efecte determinarà la manera de finalització de les actuacions en curs de la manera menys onerosa per a les parts afectades.  
  
Huitena. Naturalesa i règim jurídic  
El present conveni de col·laboració és de caràcter administratiu i es considera inclòs en l'article 6.1 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives el Parlament Europeu i del Consell 2014/23/UE i 2014/24/UE, de 26 de febrer de 2014, i queda, per tant, fora del seu àmbit d'aplicació, sense perjudici de l'observança dels principis d'aquella llei per a resoldre els dubtes i llacunes que pogueren presentar-se, i regir-se, en conseqüència, per les seues clàusules i, supletòriament, per les normes generals del dret administratiu.  
  
Especialment, aquest conveni queda subjecte a l'article 140.2 de la Llei 40/2015, d'1 d'octubre, de règim jurídic del sector públic i, en virtut d'això, a la Llei 7/1985, de 2 d'abril, reguladora de les bases del règim local, fonamentalment el seu article 57, així com al Reial decret legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local (articles 61 a 71) i, amb caràcter supletori, als articles 47 a 50, del títol II de la Llei 40/2015, esmentada i a la resta de la normativa que siga aplicable.  
  
Finalment, el present conveni queda subjecte a la regulació continguda en el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, així com en la resta de normativa aplicable en aquesta matèria.  
La resolució de les controvèrsies que pogueren plantejar-se sobre la interpretació i execució del present conveni hauran de solucionar-se per acord entre les parts en el si de la comissió prevista en l'estipulació cinquena, no obstant això, les qüestions litigioses que pogueren sorgir en la seua interpretació i compliment seran de coneixement i competència de l'ordre jurisdiccional contenciós administratiu.  
  
Novena. Règim de protecció de dades i seguretat  
1. El règim de protecció de dades de caràcter personal en les actuacions que es desenvolupen en execució del present conveni serà el previst en la Llei orgànica 3/2018, de 5 de desembre, de protecció de dades personals i garantia dels drets digitals, i en la seua normativa de desenvolupament.  
2. Les parts vetlaran pel compliment del Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració electrònica.  
  
Deu. Inscripció i publicació  
Aquest conveni s'inscriurà en el Registre de Convenis de la Generalitat i serà publicat en el Diari Oficial de la Generalitat Valenciana.  
Així mateix, segons disposen els articles 9.1.c i 10.1 i 3 de la Llei 2/2015, de 3 d'abril, de la Generalitat, de transparència, bon govern i participació ciutadana de la Comunitat Valenciana, el text íntegre del conveni es publicarà en el Portal de Transparència de la Generalitat (www.gvaoberta.gva.es) i en la pàgina web de l'Ajuntament de Vila-real (https://www.vila-real.es/).  
  
I estant les parts d'acord amb el contingut d'aquest document, per deixar-ne constància i en prova de conformitat, se signa aquest conveni en la data indicada en aquest document.  
  
10.12.2020. La consellera de Participació, Transparència, Cooperació i Qualitat Democràtica: Rosa Pérez Garijo.  
10.12.2020. L'alcalde president de l'Ajuntament de Vila-real: José Benlloch Fernández.